
Parlamentul  României

Camera  Deputaţilor
Comisia pentru Sănătate şi Familie
             Nr. 28/354 / 23  septembrie 2004 

A V I Z 

asupra proiectului de Lege pentru  aprobarea Ordonanţei Guvernului nr.91/2004 cu privire la  rectificarea bugetului de stat

 pe anul 2004   (PLX 498/2004)


Cu adresa nr.PLX 498 din 15 septembrie  2004, în conformitate cu prevederile art.9 din Regulamentul şedinţelor comune ale Camerei Deputaţilor şi Senatului, Comisia pentru sănătate şi familie a Camerei Deputaţilor şi Comisia pentru sănătate, ecologie, tineret şi sport a Senatului au fost sesizate cu avizarea  proiectului de Lege pentru aprobarea Ordonanţei Guvernului nr.91/2004 cu privire la rectificarea bugetului  de stat pe anul 2004 (PLX 498/2004), secţiunea pentru sănătate.
În urma discuţiilor care au avut loc între cele două comisii s-a hotărât ca avizarea să se facă separat, de către fiecare comisie în parte.

În urma examinării, în şedinţa din data de 21.09.2004, Comisia pentru sănătate şi familie a  hotărât, în unanimitate , avizarea favorabilă a proiectului de lege numai cu adoptarea următorului amendament : 

Anexa nr.5 -  Bugetul  Fondului naţional unic de asigurări sociale de sănătate pe anul 2004


Cap.0001 subcap.16 – Venituri – Total

· miliarde lei –


Program rectificat 2004
Propunere
Diferenţe

Venituri - Total
67.667
74.739
+ 7.072


Motivare: Potrivit Raportului Curţii de Conturi a României la fundamentarea indicatorului Venituri – Total pe anul 2004 nu s-au luat în 

considerare disponibilităţile băneşti ale Casei Naţionale de Asigurări de Sănătate la data de 31.12.2003, în sumă de 7.072 miliarde lei, din care fond de rezervă de 3.009 miliarde lei. Neconsiderarea acestor disponibilităţi ca sursă de finanţare a cheltuielilor a condus la propunerea de către Casa Naţională de Asigurări de Sănătate a unui buget de venituri şi cheltuieli dezechilibrat, cu cheltuieli mai mari decât veniturile. Aceasta a avut drept consecinţă propunerea de acoperire a deficitului de la bugetul de stat, invocându-se dispoziţiile art.50 alin.(3) din Ordonanţa de urgenţă a Guvernului nr.150/2002 : “în mod excepţional, în situaţii motivate, pentru acoperirea deficitului fondului, după epuizarea fondului de rezervă, veniturile bugetului se completează cu sume care se alocă de la bugetul de stat.” Ori, situaţia financiară reală a Casei Naţionale de Asigurări de Sănătate nu impunea solicitarea de subvenţii de la bugetul de stat.


Suma propusă pentru suplimentarea veniturilor este necesară pentru achitarea datoriilor rezultate din achiziţionarea de medicamente şi materiale sanitare, pentru instalarea aparaturii medicale de performanţă şi pentru finalizarea sistemului informatic.

· Având în vedere aceste aspecte relevate în urma dezbaterilor care au avut loc şi a concluziilor prezentate în raportul Curţii de Conturi, Comisia pentru sănătate şi familie a stabilit că se impun a fi luate de urgenţă următoarele măsuri:

· Se impune suplimentarea Bugetului Fondului naţional unic de asigurări sociale de sănătate cu suma de 7.072 miliarde lei, sumă absolut necesară pentru stingerea datoriilor rezultate din achiziţionarea de medicamente şi materiale sanitare, pentru instalarea aparaturii medicale de performanţă şi a sistemului informatic.

· Pe viitor, bugetul de venituri şi cheltuieli a Casei Naţionale de Asigurări de Sănătate trebuie construit  în mod real, iar soldul disponibilităţilor din anii precedenţi să fie înscris la capitolul „Venituri totale”. La indicatorul „Cheltuieli totale” să fie înscris soldul real al arieratelor create în anii anteriori.

· Este  necesar ca Ministerul Finanţelor Publice să ia măsurile cuvenite privind accesul permanent al Casei Naţionale de Asigurări de Sănătate la disponibilităţile proprii existente în Trezoreria statului, precum şi la dobânda acestora.

· Ministerul Finanţelor Publice prin Agenţia Naţională pentru Administrare Fiscală care are calitatea de creditor bugetar, are datoria de a informa, permanent, Casa Naţională de Asigurări de Sănătate  asupra sumei colectate de la asiguraţi. De asemenea este necesar să existe o politică de recuperare a creanţelor şi totodată posibilitatea de cunoaştere a procentului de creanţe recuperat.

· Ministerul Finanţelor Publice , Ministerul Sănătăţii  şi Casa Naţională de Asigurări de Sănătate  au obligaţia de a monitoriza atât respectarea contractelor care trebuie să cuprindă clauze ferme şi clare cu privire la obiectul contractului, achiziţionarea de medicamente, materiale sanitare şi aparatură medicală, cât şi utilizarea corectă a creditelor cu garanţia statului.

· Pentru asigurarea eficientizării activităţii Casei Naţionale de Asigurări de Sănătate se impune finalizarea sistemului informatic atât la Casa Naţională de Asigurări de Sănătate cât şi la nivelul entităţilor din sistem ( spitale, case de asigurări de sănătate teritoriale, direcţii de sănătate publică şi Ministerul Sănătăţii ).

· O altă măsură constă în necesitatea stabilirii tarifelor/caz ponderat în funcţie de indicele de complexitate a afecţiunii şi a activităţii spitalelor.

· Un alt aspect se referă la necesitatea luării unor măsuri severe de către Curtea de Conturi privind nerespectarea legislaţiei financiare şi de sănătate.

În finalul discuţiilor se reiterează faptul că întreaga comisie face doar politica sănătăţii pentru îmbunătăţirea stării de sănătate a populaţiei, care se poate realiza numai prin creşterea procentului din PIB pentru sănătate şi prin modificarea urgentă a Legii finanţelor prin care să se asigure autonomia financiară a Casei Naţionale de Asigurări de Sănătate . De asemenea se impune promovarea, în cel mai scurt timp, a propunerii legislative privind asigurările sociale de sănătate care se află la Senat şi abrogarea Ordonanţei de urgenţă a Guvernului nr.150/2002 privind asigurările sociale de sănătate, act normativ care prevede un sistem de finanţare centralizat.


Sursa de finanţare: Diferenţa solicitată se deduce din soldul contului curent şi soldul fondului de rezervă, sume existente la ora actuală şi blocate de Ministerul Finanţelor Publice în Trezorerie.

Autori: dl.dep.prof.dr.Mircea Ifrim (Grupul Parlamentar al PRM), dl.dep.dr.Dragoş Liviu (Grupul Parlamentar al PNL),  dl.dep.Ion Burnei (Grupul Parlamentar al PSD ), dl.dep.dr.Ludovic Abiţei (Grupul Parlamentar al PRM), dl.dep.Dan Ionescu (Grupul Parlamentar al PSD ) , dl.dep.dr.Ion Luchian (Grupul Parlamentar al PNL), dl.dep.dr.Constantin Florentin Moraru (Fără apartenenţă la un grup parlamentar ) , doamna dep.dr.Daniela Bartoş (Grupul Parlamentar al PSD ), dl.dep.Petre Naidin (Grupul Parlamentar al PSD) ,doamna dep.Iulia Pataki (Grupul Parlamentar al UDMR), dl.dep.Ioan Mihai Năstase (Fără apartenenţă la un grup parlamentar )  , dl.dep.Gheorghe Popescu (Grupul Parlamentar al PSD ), dl.dep.Man Mircea ( Grupul Parlamentar al PD ).


În raport de obiectul şi conţinutul său, prezentul proiect de lege face parte din categoria legilor organice în conformitate cu prevederile articolului 76 alineatul ( 1 ) din Constituţia României, republicată.

PREŞEDINTE,

DEP.ACAD.PROF.DR.MIRCEA IFRIM

